SL Uradni list Evropske unije C 289/15

Obvestilo o začetku pregleda razširitve protidampinške dajatve, uvedene na uvoz koles s poreklom iz Ljudske republike Kitajske, na uvoz nekaterih delov za kolesa s poreklom iz Ljudske republike Kitajske

(2006/C 289/04)

Komisija ima dovolj dokazov za začetek pregleda v skladu s členoma 13(4) in 11(3) Uredbe Sveta (ES) št. 384/96 o zaščiti proti dampinškemu uvozu iz držav, ki niso članice Evropske skupnosti („osnovna uredba“) (1), kakor je bila nazadnje spremenjena z Uredbo Sveta (ES) št. 2117/2005 (2).

1. Izdelek

Izdelek, ki se pregleduje, zajema bistvene dele koles:

— pobarvane ali anodizirane ali polirane in/ali lakirane okvire koles, trenutno uvrščene pod oznako KN ex 8714 91 10,

— barvane ali anodizirane ali polirane in/ali lakirane sprednje vilice, trenutno uvrščene pod oznako KN ex 8714 91 30,

— prednje in zadnje verižne prestave (menjalniki „derailleur“), trenutno uvrščene pod oznako KN 8714 99 50,

— pogonske garniture, trenutno uvrščene pod oznako KN 8714 96 30,

— prosta verižna kolesa, trenutno uvrščena pod oznako KN 8714 93 90, pakirana v kompletih ali ne

— druge zavore, trenutno uvrščene pod oznako KN 8714 94 30,

— zavorne ročice, trenutno uvrščena pod oznako KN 8714 94 90, pakirane v kompletih ali ne

— kompletna kolesa z zračnicami, plašči in zobniki ali brez njih, trenutno uvrščena pod oznako KN ex 8714 99 90, in

— balance, trenutno uvrščene pod oznako KN 8714 99 10 s pritrjenim krmilom, zavoro in/ali zavornimi ročicami ali ne,

s poreklom iz Ljudske republike Kitajske („zadevni izdelek“). Zgoraj navedene oznake KN so zgolj informativne narave.

2. Obstoječi ukrepi

Trenutno veljaven ukrep je protidampinška dajatev, uvedena z Uredbo (EGS) št. 2472/93 (3) in ohranjena z Uredbo (ES) št. 1524/2000 (4) o uvozu koles s poreklom iz Ljudske republike Kitajske („LRK“), kakor je bila z Uredbo Sveta št. 71/97 (5) razširjena na uvoz nekaterih delov za kolesa iz LRK.

Razširitev ukrepov na uvoz nekaterih delov za kolesa s poreklom iz LRK je posledica preiskave domnevnega izogibanja protidampinškim dajatvam, uvedenim z Uredbo (EGS) št. 2474/93, s strani sestavljavcev koles v Skupnosti, ki uporabljajo dele za kolesa s poreklom iz LRK. Preiskava je pokazala, da je prišlo do izogibanja in da so bili ukrepi, uvedeni za uvoz koles iz LRK, razširjeni na uvoz delov za kolesa iz navedene države („razširjeni ukrepi“).

3. Razlogi za pregled

Zaradi razširitve ukrepov na uvoz nekaterih delov za kolesa je Komisija odobrila zahtevke za izvzetje iz razširjenih ukrepov velikemu številu družb v Skupnosti. Komisija je še naprej prejemala zahtevke za izvzetje iz razširjenih ukrepov in trenutno število strank, ki zahtevajo izvzetje, je veliko. Hkrati pa ni očitnih znakov, da bi se družbe, ki jim je bilo izvzetje odobreno, izogibale dajatvam.

Komisija ima tudi zadostne prima facie dokaze, da se v primeru odprave razširitve ukrepov za uvoz koles na uvoz nekaterih delov za kolesa izogibanje dajatvam ne bi nadaljevalo ali ponovno pojavilo.

4. Postopek

Po posvetovanju s svetovalnim odborom je Komisija ugotovila, da obstajajo zadostni dokazi, ki opravičujejo začetek pregleda razširitve ukrepov za uvoz nekaterih delov za kolesa, zato začenja pregled v skladu s členoma 13(4) in 11(3) osnovne uredbe.

Preiskava bo ocenila potrebo po nadaljnji razširitvi protidampinške dajatve, uvedene na kolesa s poreklom iz LRK, na uvoz nekaterih delov za kolesa iz LRK.

(a) Vzorčenje

(i) Vzorčenje za proizvajalce Skupnosti/sestavljavce koles

Glede na pričakovano veliko število strank, vključenih v to preiskavo v zvezi s pregledom, se lahko Komisija v skladu s členom 17 osnovne uredbe odloči za vzorčenje.

Da bi Komisiji omogočili izbrati vzorec, so vsi proizvajalci Skupnosti/sestavljavci koles (6) pozvani, da v roku, določenem v točki 5(b)(i), predložijo naslednje informacije o svoji družbi ali družbah:

— ime, naslov, elektronski naslov, številka telefona in telefaksa ter ime kontaktne osebe,

— skupni prihodki v EUR družbe za koledarska leta 2003, 2004, 2005 in za obdobje od 1. oktobra 2005 do 30. septembra 2006,

— prihodki v EUR družbe za prodajo vseh koles na trgu Skupnosti za koledarska leta 2003, 2004, 2005 in za obdobje od 1. oktobra 2005 do 30. septembra 2006,

— prihodki v EUR družbe za prodajo vseh koles, sestavljenih znotraj družbe v Skupnosti in prodanih na trg Skupnosti za koledarska leta 2003, 2004, 2005 in za obdobje od 1. oktobra 2005 do 30. septembra 2006,

— prihodki v EUR družbe za prodajo delov za kolesa na trgu Skupnosti za koledarska leta 2003, 2004, 2005 in za obdobje od 1. oktobra 2005 do 30. septembra 2006,

— količina na enoto vseh koles, prodanih na trgu Skupnosti v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— količina na enoto koles, sestavljenih znotraj družb v Skupnosti v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— skupni stroški v EUR delov za kolesa, ki jih je proizvedla družba v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— skupni stroški v EUR delov za kolesa s poreklom iz Kitajske, ki jih je družba uvozila ali kupila v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— skupna vrednost delov v EUR za kolesa, ki niso kitajskega porekla in jih je družba uvozila ali kupila v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— število enot bistvenih delov koles, kot so navedeni v oddelku 1, ki jih je družba uporabila za sestavljanje koles v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— skupni neposredni proizvodni stroški v EUR za kolesa, ki jih je proizvedla/sestavila (lastna delovna sila in splošni proizvodni stroški) družba v koledarskih letih 2003, 2004, 2005 in za obdobje od 1. oktobra 2005 do 30. septembra 2006,

— imena in natančen opis dejavnosti vseh povezanih družb (7), vključenih v proizvodnjo in/ali prodajo koles in zadevnega izdelka,

— kakršne koli druge pomembne informacije, ki bi Komisiji lahko pomagale pri izbiri vzorca,

— s predložitvijo navedenih informacij se družba strinja z možno vključitvijo v vzorec. Če je družba vključena v vzorec, to pomeni, da izpolni vprašalnik in se strinja s preverjanjem navedenih informacij na kraju samem. Če družba navede, da se ne strinja z možno vključitvijo v vzorec, se šteje, da ni sodelovala v preiskavi. Posledice nesodelovanja so navedene v točki 7.

(ii) Končna izbira vzorca

Vse zainteresirane stranke, ki želijo predložiti kakršne koli informacije glede izbire vzorca, morajo to narediti v roku, določenem v točki 5(b)(ii).

Komisija namerava opraviti končno izbiro vzorca po posvetovanju z zadevnimi strankami, ki so izrazile pripravljenost za vključitev v vzorec.

Družbe, vključene v vzorec, morajo izpolniti vprašalnik v roku, določenem v točki 5(b)(iii), in sodelovati v preiskavi.

Če sodelovanje ni zadostno, lahko ugotovitve Komisije v skladu s členoma 17(4) in 18 osnovne uredbe temeljijo na razpoložljivih dejstvih. Ugotovitev, ki temelji na razpoložljivih dejstvih, je lahko za zadevno stranko manj ugodna, kakor je opisano v točki 7.

(b) Vprašalniki

Da bi Komisija pridobila informacije, za katere meni, da so potrebne za njeno preiskavo, bo proizvajalcem/sestavljavcem koles v Skupnosti poslala vprašalnike. Komisija mora te informacije in dokazila prejeti v roku, določenem v točki 5(a)(iii).

(c) Zbiranje informacij in zaslišanja

Vse zainteresirane stranke so vabljene, da izrazijo svoja stališča, predložijo poleg izpolnjenih vprašalnikov še druge informacije in zagotovijo ustrezna dokazila. Komisija mora te informacije in dokazila prejeti v roku, določenem v točki 5(a)(i).

Poleg tega lahko Komisija zasliši zainteresirane stranke, če te vložijo zahtevek in v njem navedejo posebne razloge, zaradi katerih bi morale biti zaslišane. Ta zahtevek mora biti vložen v roku, določenem v točki 5(a)(ii).

5. Roki

(a) Splošni roki

(i) Rok, v katerem se stranke lahko javijo, predložijo izpolnjene vprašalnike in kakršne koli druge informacije

Če zainteresirane stranke želijo, da se med preiskavo upoštevajo njihova stališča, se morajo javiti Komisiji, izraziti svoja stališča in predložiti izpolnjene vprašalnike ali kakršne koli druge informacije v 40 dneh po objavi tega obvestila v Uradnem listu Evropske unije, če ni drugače določeno. Opozoriti je treba, da je uveljavljanje večine pravic v postopku, določenih v osnovni uredbi, odvisno od tega, ali se stranka javi v navedenem roku.

Družbe, izbrane za vzorec, morajo izpolnjene vprašalnike predložiti v rokih, določenih v točki 6(b)(iii).

(ii) Zaslišanja

Vse zainteresirane stranke lahko pri Komisiji zaprosijo tudi za zaslišanje v istem 40-dnevnem roku.

(b) Posebni rok v zvezi z vzorčenjem

(i) Informacije iz točk 4(a)(i) morajo prispeti na naslov Komisije v 15 dneh po objavi tega obvestila v Uradnem listu Evropske unije, glede na to, da se namerava Komisija o končni izbiri posvetovati z zadevnimi strankami, ki so izrazile pripravljenost za vključitev v vzorec, v 21 dneh po objavi tega obvestila v Uradnem listu Evropske unije.

(ii) Vse druge informacije, potrebne za izbiro vzorca, morajo v skladu s točko 4(a)(ii) prispeti na naslov Komisije v 21 dneh po objavi tega obvestila v Uradnem listu Evropske unije.

(iii) Izpolnjeni vprašalniki vzorčenih strank morajo prispeti na naslov Komisije v 37 dneh po prejemu obvestila o njihovi vključitvi v vzorec.

6. Pisna stališča, izpolnjeni vprašalniki in korespondenca

Vsa stališča in zahtevki zainteresiranih strank morajo biti predloženi v pisni obliki (ne v elektronski obliki, razen če ni drugače določeno) in v njih morajo biti navedeni ime, naslov, elektronski naslov, telefonska številka ter številka telefaksa zainteresirane stranke. Vsa pisna stališča, vključno z informacijami, zahtevanimi v tem obvestilu, izpolnjenimi vprašalniki in korespondenco, ki jih zainteresirane stranke predložijo na zaupni osnovi, se opremijo z oznako „Interno“ (8) ter se jim v skladu s členom 19(2) osnovne uredbe priloži nezaupna različica, ki je opremljena z oznako „V PREGLED ZAINTERESIRANIM STRANKAM“.

Naslov Komisije za korespondenco:

European Commission Directorate General for Trade Directorate B Office: J-79 — 5/16 B-1049 Bruselj Telefaks: (32 2) 295 65 05

7. Nesodelovanje

V primerih, ko katera koli zainteresirana stranka zavrne dostop do potrebnih informacij, jih ne zagotovi v določenih rokih ali znatno ovira preiskavo, se lahko v skladu s členom 18 osnovne uredbe na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

V primerih, ko izvzete stranke ali stranke v preiskavi ne predložijo informacij, zahtevanih v točki 4(a)(i) in po potrebi v točki 5(a)(i), v določenih rokih, se zanje uporabijo določbe člena 10 Uredbe Komisije (ES) št. 88/97 z dne 20. januarja 1997 (9) v zvezi s preklicem izvzetja in določbe iz člena 7(4) iste uredbe.

Če se ugotovi, da je katera koli od zainteresiranih strank predložila napačne ali zavajajoče informacije, se te ne upoštevajo in se lahko v skladu s členom 18 osnovne uredbe uporabijo razpoložljiva dejstva. Če zainteresirana stranka ne sodeluje ali pa sodeluje le delno in zato ugotovitve temeljijo na razpoložljivih dejstvih, je lahko izid za to stranko manj ugoden, kot bi bil, če bi sodelovala.

8. Časovni okvir preiskave

Preiskava se v skladu s členom 11(5) osnovne uredbe zaključi v 15 mesecih po objavi tega obvestila v Uradnem listu Evropske unije.

(1) UL L 56, 6.3.1996, str. 1.

(2) UL L 340, 23.12.2005, str. 17.

(3) UL L 228, 9.9.1993, str. 1.

(4) UL L 175, 14.7.2000, str. 39. Uredba, kakor je bila nazadnje spremenjena z Uredbo Sveta (ES) 1095/2005 (UL L 183, 14.7.2005, str. 1).

(5) UL L 16, 18.1.1997, str. 55.

(6) Vse stranke, izvzete v skladu z Uredbo Komisije (ES9 št. 88/97 z dne 20. januarja 1997 (UL L 17, 21.1.1997, str. 17) ter stranke v preiskavi v skladu z isto Uredbo, so pozvane, da predložijo te informacije.

(7) Za navodila o opredelitvi pojma „povezane družbe“ glej člen 143 Uredbe Komisije (EGS) št. 2454/93 o določbah za izvajanje Uredbe Sveta (EGS) št. 2913/92 o Carinskem zakoniku Skupnosti (UL L 253, 11.10.1993, str. 1).

(8) To pomeni, da je dokument samo za interno uporabo. Zaščiten je v skladu s členom 4 Uredbe (ES) št. 1049/2001 Evropskega parlamenta in Sveta v zvezi z dostopom javnosti do dokumentov Evropskega parlamenta, Sveta in Komisije (UL L 145, 31.5.2001, str. 43). Je zaupen dokument v skladu s členom 19 osnovne uredbe in členom 6 Sporazuma STO o izvajanju člena VI GATT 1994 (Protidampinški sporazum).

(9) UL L 17, 21.1.1997, str. 17.